
የኮ/መ/ቁ 282704
ህዳር 2 ቀን 2013 ዓ/ም
ፌዴራል መጀመሪያ ደረጃ ፍርድ ቤት
ልደታ ምድብ 4ኛ ንግድ ችሎት

ዳኛ፡- መካ ነስሩ
ከሣሽ፡- አቶ ሽዋንግዛው በቀለ ገለቱ - ጠበቃ አንዋር ሁሴን ቀረቡ
ተከሣሸ፡- አቶ ፍቅሬ ኃ/ማርያም ገዛኸኝ - ጠበቃ መሐመድ የህያ ቀረቡ
መዝገቡ ተመርምሮ የሚከተለው ፍርድ ተሠጥቷል፡፡
ፍ ር ድ
ከሣሽ ጥር 5 ቀን 2012 ዓ.ም ጽፈው ባቀረቡት የክስ መመስረቻ ጽሑፍ ተከሳሽ ለከሳሽ ከኦሮሚያ ኢንተርናሽናል አ.ማ በቼክ ቁጥር 213678 ብር 100,000.00 (አንድ መቶ ሺህ ብር) በቀን 30/06/2011 ዓ.ም የተፈረመ እና በብር 100,000.00 (አንድ መቶ ሺህ ብር) በቀን 30/08/2011 ዓ.ም የያዙ ቼኮች ሰጥቶኝ ነበር፡፡ ቼኩ ለክፍያ ለከፋዩ ባንክ ሲቀርብ ባንኩ በቂ ገንዘብ የለውም የሚል የእንቢታ ማስታወቂያ በመስጠት ክፍያ ሣይፈጽም ቼኩ ተመልሷል፡፡ በመሆኑም ተከሳሽ ክስ የቀረበበትን ገንዘብ ከነወለዱ እንዲሁም ኮሚሲዮን እና በዚህ ክስ ምክንያት ያወጣሁትን ወጪዎች ጨምረው እንዲከፍሉ ይወሰንልኝ በማለት ዳኝነት ጠይቀዋል፡፡ በማስረጃነትም የቼኩን ኮፒ እና ባንኩ የሠጠውን ማረጋገጫ አቅርበዋል፡፡ 
ተከሣሽ ክሱን እንዲከላከሉ ፍርድ ቤቱ ፈቅዶላቸው መጋቢት 17 ቀን 2012 ዓ.ም በተፃፈ በሰጡት መልስ ለክሱ መነሻ የሆኑት ቼኮች በከሳሽ በተከሻሽ መካከል በጥር 20 ቀን 2011 ዓ.ም በተደረገ የወለድ አገድ ውል መሰረት የቤት እድሳት ለማድረግ ከሚከፈል ክፍያ ለተከሳሽ ገንዘብ የተሰጠ ነው፡፡ እንዲህ አይነት ወለድ አገድ ውል ህገ-ወጥ በመሆኑ ለተከሳሽ ከሚከፈል በዋስትና ለተሰጠ ቼክን መሰረት ባድረግ የቀረበው ክሱ ውድቅ ተደርጎ በነፃ እንድሰናበት በክሱ ምክንያት ለደረሰብኝ ወጪ ኪሳራ እንዲወሰንልኝ በማለት ጠይቀዋል፡፡ በማስረጃነትም የሰነድ ማስረጃ እና የሰው ምስክሮችን ጠቅሰዋል፡፡
ፍርድ ቤቱም ተከሳሽ ክስ የቀረበበትን ገንዘብ ለከሳሽ ሊከፍሉ ይገባል ወይስ አይገባም የሚለውን ጭብጥ በመያዝ በግራቀኙ የቀረበውን ክርክር አግባብነት ካላቸው የህግ ድንጋጌዎች ጋር በማገናዘብ እንደሚከተለው መርምሯል፡፡
ከሣሽ ክስ ያቀረቡት ተከሣሽ እንዲከፈልበት የሠጡኝ ቼክ ለክፍያ ለከፋዩ ባንክ ቀርቦ ሳይከፈልበት የተመለሰ በመሆኑ በቼኩ ላይ የተፃፈውን ገንዘብ ተከሣሽ ሊከፍሉኝ ይገባል በማለት ሲሆን ለክሱ መነሻ የሆነው ቼክ በተከሣሽ ስም የወጣ መሆኑንና ይህ ቼክ ለክፍያ ቀርቦ ባንኩ የእንቢታ ማስታወቂያ በመስጠት ሳይከፈልበት የተመለስ መሆኑን የሚያስረዱ ማስረጃዎች ቀርበዋል፡፡
[bookmark: _GoBack]ከሣሽ ለክሱ መሠረት ያደረጉት ጉዳይ ቼክ ሲሆን ቼክ ደግሞ በንግድ ህጋችን እንደ ንግድ ወረቀት ይቆጠራሉ ተብለው በን/ህ/ቁ 732/2/ ስር ከተዘረዘሩት የንግድ ወረቀቶች አንዱ ነው፡፡ ቼክ ከንግድ ወረቀቶች ውስጥ አንዱ ቢሆንም ከሌሎች የንግድ ወረቀቶች የሚለይባቸው ልዩ ባህሪያት ያሉት፣ ገንዘብን ተክቶ በስፋት አገልግሎት እየሠጠ ያለ፣ በንግድ ህጉ እንዲሁም በሌሎች ህጐቻችን ልዩ ጥበቃ የተሠጠው የንግድ ወረቀት ሲሆን ከነዚህ ልዩ ባህሪያት አንዱ ቼክ እንዲቀረበ የሚከፈልበት የንግድ ወረቀት መሆኑ ነው፡፡ ይህም በን/ህ/ቁ 854 ስር ተመልክቷል፡፡ የቼኩ አምጪ / Drawee / ቼኩን ለክፍያ ለከፋዩ ባንክ /Payee/ አቅርቦ ቼኩ ሳይከፈልበት ከተመለሰ የቼኩ አውጪ /Drawer/ ስለ ቼኩ አከፋፈል ዋስ በመሆኑ እና ገንዘቡን የመክፈል ሀላፊነት ያለበት በመሆኑ በቼኩ ላይ የተፃፈውን ገንዘብ የቼኩ አውጪ እንዲከፍለው መጠየቅ ይችላል፡፡ ይህም በን/ህ/ቁ 840 ፣ 868 ፣ 881 /1/ ስር ተመልክቷል፡፡ የቼኩ አውጪም በን/ህ/ቁ 840 መሠረት ገንዘቡን የመክፈል ሀላፊነት አለበት፡፡
የቼኩ አውጪ ከዚህ ኃላፊነት ሊድን የሚችለው ማለትም በቼኩ ላይ የተፃፈውን ገንዘብ ለቼኩ አምጪ የመክፈል ኃላፊነት የማይኖርበት፣ ቼክን መሠረት አድርጐ ለቀረበ ክስ በቼኩ አምጪ ላይ ሊቀርቡ ይችላሉ ተብለው በህጉ ተለይተው እና ተወስነው በን/ህ/ቁ 717 ስር የተቀመጡትን መከላከያ ምክንያቶች ያቀረበ፣ ይህን መከላከያ ምክንያቱንም ያስረዳ ሲሆን ነው፡፡ ይህ መከላከያም በን/ሕ/ቁጥር 717/1//3/፣ 849፣ 850 ስር የተቀመጠውን አይነት ከቼኩ አምጪ ጋር ያለውን የግል ግንኙነት መሠረት ያደረገ /Personal Relation Ship Defence/ ወይም በን/ሕ/ቁጥር 717/1/2/ ስር የተመለከቱት አይነት ከቼኩ አወጣጥ፣ ፎርም፣ የተፃፋ ቃላትና ፊርማ መሠረት ያደረጉ ቼኩን የሚመለከቱ መከላከያዎች /Real Defence/ ያቀረበ እና ይህንም መከለከያውን ያስረዳ ሲሆን ነው፡፡ 
በተያዘው ጉዳይ ተከሳሽ ለክስ መነሻ የሆኑት ቼኮች ለተከሳሽ የሰጡበትን የግል ግንኙነት መስረት በማድረግ መከላከያ መልሳቸውን አቅበዋል፡፡ ለግል ግንኙነቱም መሰረት ያረገው የቤት እድሳት ለማድረግ የወለድ አገድ ውልን ላይ ነው፡፡ በግራ ቀኙ ላይ ከውሉ የሚነሱ የውል መብት እና ግዴታዎች ያሉዋቸው ሲሆን ተከሳሽ በውሉ ላይ የተመለከተውን የቤት እድሳት በውሉ ላይ በተወሰነው የካቲት 30 ቀን 2011 ዓ/ም ለማጠናቀቅ ግዴታ ሲገቡ ከሳሽ ለዚህ የውል ግዴታ በዋስትና የተሰጣቸውን ቼኮች ለባንክ ማቅረባቸው ቀርቶ በቤቱ ተጠቅመው ለሦስት ዓመት ቆይተው ተከሳሽ ገንዘቡን እንዲመልሱሏቸው ውል ግዴታ ገብተዋል፡፡ ከግራ ቀኙ ክርክር ለመረዳት የሚቻለው ተከሳሽ ያለባቸውን የውል ግዴታ ያልተወጡ መሆኑን ነው፡፡ የግራ ቀኙ ባላቸው የግል ግንኙነት በመጥቀስ ያቀረቡት መከላከያ መልስ በእርግጥም ተከሳሽ የክስ ምክንያት የሆኑትን ቼኮች የሰጡ ስለመሆኑ የሚያሳይ ነው፡፡ ተከሳሽ የውል ግዴታቸውን ያልተወጡበትን ምክንያት ውል የተደረገበት ቤት አድሶ ለከሳሽ ለማስረከብ የግንባታ ፈቃድ ማግኘት ሳይችሉ መቅረታቸውን በመጥቀስ የተከራከሩ ቢሆንም በውሉ በተመለከተው ጊዜ ግዴታቸው አለመወጣታቸው በዋስትና የተሰጡት ቼኮች ከሳሽ በውሉ የተመለከተው የሶስት ዓመት ጊዜ ሳይጠብቁ ለተከሳሽ ያበደሩት ገንዘብ ከተከሳሽ በተሰጣቸው ቼኮች አማካኝነት በቼኮቹ ላይ በተመለከተው ቀን ለክፍያ ባንክ አቅርበው የማስከፈል መብታቸው የሚያስቀር ምክንያት አይደለም፡፡ አንደኛው ወገን በውል የተመለከተው ግዴታ ባልተወጣ ጊዜ ለሌላኛው ወገን በመያዣነት በተሰጠው ቼኮች ላይ ያለ መብትን መጠቀምን የሚሰጥ ነው፡፡ ተከሳሻ በመከላከያ መልሳቸው ላይ ውሉ በአዋጅ መሻር ለገንዘቡ ያለመከፈል የሚያስከትል ውጤት የለውም፡፡ በመሆኑም ተከሳሽ ክስ የቀረበበትን ገንዘብ ለከሣሽ ሊከፍሉ ይገባል በማለት ተከታዩ ውሳኔ ተሰጥቷል፡፡ 
ው ሣ ኔ
1. ተከሳሽ ክስ የቀረበበት ገንዘብ ብር 200,000 (ሁለት መቶ ሺህ ብር) ቼኩ ለባንክ ለክፍያ ከቀረበበት ከግንቦት 10 ቀን 2011 ዓ/ም ጀምሮ ገንዘቡ ተከፍሎ እስከሚጠናቀቅ ጊዜ ድረስ ከሚታሰብ ከሚታሠብ 9% ወለድ ጋር ለከሣሽ እንዲከፍል ተወስኗል፡፡
2. በዚህ ችሎት በቀረበው ክስ ምክንያት የወጣ ወጪና የደረሰ ኪሳራ በተመለከተ ለዳኝነት ብር 4,850፣ ለቴምብር ቀረጥ ብር 20 እንዲሁም የጠበቃ አበል በጥብቅና አገልግሎት ውሉ ላይ የተመለከተው ገንዘብ መጠን ብር 20,000 (ሃያ ሺህ ብር) በድምሩ ብር 24,870 (ሃያ አራት ሺህ ስምንት መቶ ሃምሳ ብር) ተከሣሽ ለከሣሽ እንዲከፍሉ ተወስኗል፡፡
ት ዕ ዛ ዝ
- ይግባኝ ለጠየቀ መዝገቡ ተገልብጦ ይሠጠው፡፡
- መዝገቡ ተዘግቷል ወደ መዝገብ ቤት ይመለስ፡፡
የማይነበብ የዳኛ ፊርማ አለበት፡፡


